
Тақырыбы:  Азаматтардың банктік шоттарын шектеу кезінде қорғалған төлем минимумын енгізу туралы


Рахмет, құрметті Айбек Арқабайұлы!
Ауыл партиясы фракциясының депутаттық сауалы Қазақстан Республикасының Ұлттық банкі төрағасына жолданады.

Құрметті Тимур Мұратұлы!
Азаматтардың банк шоттарына қойылатын шектеу – бүгіндегі өте өзекті мәселенің бірі. 
Қаржы нарығын реттеу және дамыту агенттігінің дерегі бойынша, 90 күннен астам төленбеген проблемалық кредит көлемі 1,8 триллион теңгеге жеткен.	Ал Әділет министрлігінің дерегі бойынша, атқарушылық іс жүргізу кезінде 1,5 миллионнан астам адамның банк шотына тыйым салынған.
Әрине, азамат алған қарызын қайтаруы керек.
Бірақ қазір төлемнің көбі цифрлық түрде жасалатынын ескерсек, шотына шектеу қойылған адам бұдан кейін қалай өмір сүреді? 
Жол ақысын, байланыс, су, жарық, жылу ақысын қалай төлейді? Азық-түлік, дәрі-дәрмекті қалай сатып алады? 
Аяқ-қолын матап тастап, адамнан жүгіруді қалай талап етеміз?! 
Тапқан табысы қолына тимейтін адамның еңбекке ынтасы жоғалады. Қарызды тұрақты табысы бар азамат қана өтей алады. Бұл – дәлелдеуді қажет етпейтін айдай анық ақиқат. 
Қазақстан Республикасының «Атқарушылық іс жүргізу және сот орындаушыларының мәртебесі туралы» Заңында борышкер шотындағы кірістің кемінде 50 пайызы және өмір сүруге керек ең аз ақша сақталуы тиіс деген талап бар.
Бірақ ол қағаз жүзінде ғана. Іс жүзінде шотқа шектеу қойылғанда адамның өзіне қалуы тиіс ақшаны пайдалану мүмкіндігі де шектеледі.
Сол себепті, заң нормаларының осы талаптары банктік және микроқаржы ұйымдарының келісімшарттарында да анық жазылуы керек.
Осыған байланысты:
- борышкердің өмір сүруіне керек ең аз ақшаның сақталуын несие шартында міндетті түрде жазуды; 
- осы тәртіпті банктердің жүйесі арқылы автоматты түрде іске асыру мүмкіндігін қарастыруды;
- банк шотына шектеу қойылған кезде адамның негізгі керегіне жұмсайтын ақшасын пайдалану тәртібін нақты белгілеуді ұсынамыз.	
Қарыз қайтарылуы керек. Бірақ қарыз үшін адамды қалыпты өмір сүру мүмкіндігінен толық айыруға болмайды.	
Біздің ұсынысымыз азаматты қарыздан босатуға емес, қарыз өндірілген кезде оның өміріне керек ең аз ақшасын сақтауға бағытталған.
Осы ұсыныстарға байланысты Ұлттық Банктің нақты пікірін жазбаша түрде беруді сұраймыз.

